Kunsill tal-MFA: Aġġornamenti u linji gwida kontinwi mill-MFA rigward il-protokolli operattivi tas-saħħa Bħala parti mill-assessjar kontinwu li qed isir fuq is-sitwazzjoni tal-pandemija tal-Covid-19 u l-impatt li qed ikollha fuq il-football, il-Malta Football Association qed tirrevedi u taġġorna kontinwament il-protokolli operativi kif ukoll il-linji gwida tagħha. Dan jirrigwardja l-attivitajiet tal-football domestiku bl-assistenza tal-awtoritajiet tas-saħħa. L-aħħar aġġornamenti tal-protokoll mediku tal-Covid-19 kif ukoll temi oħra ġew diskussi waqt il-laqgħa tal-kunsill tal-assoċjazzjoni li saret l-Erbgħa filgħaxija. Dawn il-linji gwida aġġornati huma intiżi biex ikunu punt ta' referenza għall-clubs u fl-istess waqt ikunu konformi mar-rakkomandazzjonijiet tal-awtoritajiet tas-saħħa pubblika u SportMalta. Fiċ-ċirkonstanzi ta' bħalissa huwa mpossibbli li jkun hemm ambjent mingħajr ebda riskju u dawn ir-rakkomandazzjonijiet huma intiżi biex inaqqsu kull riskju relatat mal-Covid-19. Il-koperazzjoni ta' dawk kollha involuti sabiex josservaw u jimplimentaw dawn il-linji gwida huma ta' importanza kbira. Fil-laqgħa tal-kunsill, il-president tal-MFA, Bjorn Vassallo, spjega li meta l-kompetizzjonijiet domestiċi ġew sospiżi f'Marzu li għadda u eventwalment terminati minħabba l-pandemija tal-Covid-19, kien hemm avviż legali li jipprojbixxi l-organizzazzjoni ta' attivitajiet sportivi minħabba raġunijiet ta' saħħa u sigurtá. Din ir-restrizzjoni kienet rilaxxata mill-Gvern Malti sabiex kull attivitá sportiva tkun tista' titkompla skond il-miżuri u l-linji gwida tal-awtoritajiet tas-saħħa u SportMalta. Hekk kif il-kompetizzjonijiet tal-football domestiku għall-istaġun 2020-21 għandhom jibdew matul ix-xahar id-dieħel, il-protokolli mediċi u operattivi qed jiġu ppreparati minn bord konsultattiv li ġie ffurmat sabiex jindirizza temi importanti u joħloq xenajri u diffikultajiet li din il-pandemija tista' toħloq. Dan il-bord konsultattiv, li hu ffurmat minn esperti mill-qasam mediku, saħħa u sigurtá u sportiv kif ukoll rappreżentanti tal-Gvern, qed jevalwa sew diversi protokolli ta' kategoriji differenti. Peress li teżisti xi ftit ta' inċertezza bis-sitwazzjoni preżenti, l-amministrazzjoni tal-MFA infurmat lill-kunsill li logħbiet organizzati mill-MFA għandhom jintlagħbu bil-bibien magħluqa sakemm ma joħroġ xi avviż ieħor. Il-bidu tal-kompetizzjonijiet tal-Youth FA jiddependu fuq id-deċiżjoni tal-awtoritajiet edukattivi jekk jiftħux l-iskejjel jew le. Sadanittant jistgħu jsiru logħbiet ta' ħbiberjija u sessjonijiet ta' taħriġ dejjem skond il-miżuri ta' prevenzjoni li hemm bħalissa. Din il-pożizzjoni hija intiża biex tagħti direzzjoni ċara qabel il-bidu tal-istaġun 2020-21. Il-kompetizzjonijiet tal-UEFA u logħbiet tat-team nazzjonali Malti Rigward il-logħob li t-timijiet Maltin involuti fil-kompetizzjonijiet Ewropej se jilagħbu f'darhom inklużi anke dawk li t-team nazzjonali se jilgħab fil-UEFA Nations League, dawn se jsiru skond il-linji gwida tal-awtoritajiet tas-saħħa u l-protokoll tal-UEFA bl-isem ta' Return to Play . Dawn ir-rekwiżiti u temi oħra ġew diskussi mar-rappreżentanti tal-clubs involuti fil-kompetizzjonijiet tal-clubs organizzati mill-UEFA. Il-kunsill talab ukoll aġġornament dwar is-sitwazzjoni ta' bħalissa u kif din se tolqot il-kommunitá tal-football lokali speċjalment dawk li ttestjaw pożittivi għall-Covid-19. Id-dipartiment mediku tal-assoċjazzjoni qed iżomm kuntatt regolari mar-rappreżentanti tal-clubs konċernati filwaqt li qed jipprovdi gwida u assistenza sabiex tiżgura li jkunu konformi mar-rakkomandazzjonijiet tal-awtoritajiet tas-saħħa. Filwaqt li ġie mtenni l-importanza li jkunu mħarsa s-saħħa u s-sigurtá ta' kulħadd, il-clubs u l-assoċjazzjonijiet membri qed jiġu inkoraġġiti li jingħataw gwida u assistenza mill-MFA meta jiġu biex jirrelataw ma' temi tal-Covid-19. Huwa hawn li l-assoċjazzjoni qed iżomm is-sitwazzjoni taħt kontroll filwaqt li tirrevedi kull meta jkun hemm bżonn bil-kollaborazzjoni tal-awtoritajiet tas-saħħa. Ċirkostanzi li ma jkunx hemm kontroll fuqhom – Regolamenti ġodda tal-kompetizzjonijiet Il-kunsill approva sett ta' regolamenti ġodda fuq x'jiġri mill-kompetizzjonijiet lokali fil-possibbiltá li dawn ikollhom jiġu terminati b'mod prematur minħabba ċirkostanzi li ma jkunx hemm kontroll fuqhom teknikament imsejħa bħala Force Majeure . Dan kien il-każ tal-kompetizzjonijiet li seħħew matul l-istaġun li għadda li kellhom jiġu terminati minħabba l-pandemija. Il-punti prinċipali ta' dawn ir-regolamenti l-ġodda, li se jidħlu fis-seħħ b'mod immedjat, jagħti d-dritt li l-klassifika li tkun attwali u t-team li jkun fl-ewwel post jiġi dikjarat rebbieħ ladarba jkunu intlagħbu 75% jew iktar tal-logħbiet f'dak l-istaġun partikolari. Jekk ikun hemm sitwazzjoni fejn in-numru ta' logħbiet milgħuba jkun inqas minn 75%, il-kompetizzjonijiet partikolari jiġu abbandunati mingħajr mertu sportiv, sakemm dawn ma jkunux milħuqa matematikament. Intant, ġie deċiż li l-kampjonat BOV Premier se jibda kif skedat fil-11 ta' Settembru li ġej għalkemm kollox se jsir bil-bibien magħluqa. Minkejja kollox se jkun hemm eċċezzjoni għall-players u membri tal-iskwadra, uffiċjali tal-clubs u ġurnalisti li se jkunu qed jidħlu fl-istadium b'mod normali. IsSur Vassallo ħabbar li l-assoċjazzjoni Maltija tal-football ħatret kummissjoni medika biex tagħrbel sew is-sitwazzjoni preżenti tal-Covid-19 u tħejji protokoll mediku għall-kompetizzjonijiet lokali. F'din il-kummissjoni hemm ukoll rappreżentanti tas-saħħa pubblika. Il-president tal-MFA ħabbar li l-partiti mill-kompetizzjoni Ewropej li fihom hemm involuti Floriana, Valletta, Sirens u Hibernians se jsiru abbażi tal-protokoll mediku tal-UEFA. Il-president elenka li l-MFA se tkompli bil-proġetti tagħha u tibqa' tosserva dejjem l-avviż legali li hu maħruġ mill-gvern. Fil-fatt għalissa kull attivitá li kellha ssir se tibqa' għaddejja ladarba ma jkunx hemm xi struzzjonijiet min-naħa tal-gvern jew l-awtoritá tas-saħħa li jkollu jitwaqqaf kollox. F'dan il-każ, l-MFA tkun qed tobdi l-istruzzjonijiet mogħtija sabiex tibqa' tissalvagwardja s-saħħa u s-sigurtá ta' dawk kollha involuti. Intanta, is-Sur Vassallo ħabbar li l-ex referee internazzjonali tal-FIFA, Alan Mario Sant, ingħata kariga prestiġjuża bħala ċ-chairman tal-kumitat tar-referees fi ħdan l-Malta Football Association. Huwa radd ħajr lill-viċi-president Adrian Casha tax-xogħol siewi li għamel f'dawn l-aħħar 12-il xahar sabiex dan is-settur ikollu stabbiltá tant importanti. Finalment, il-president qal li fis-sitwazzjoni ta' bħalissa, xejn m'hu ċert u għalhekk qegħdin jirrevedu kollox minn żmien għal żmien sabiex barra li jkunu konformi mal-liġijiet maħruġa mill-gvern u l-awtoritajiet tas-saħħa, jimxu mal-protokolli kollha li ngħataw pariri fuqhom. Fil-laqgħa, għamel ukoll l-intervent tiegħu s-segretarju ġenerali tal-MFA Angelo Chetcuti li ħabbar li bħalissa għaddejja ħidma biex jiġu installati kameras speċjali li fihom ikunu jistgħu jintwerew il-partiti kollha fuq it-televiżjoni jew inkella permezz ta' live-streaming.